Aromai al è passât cuasi un anut di cuant che o ai presentât ae stampe il gno libri "Sul Troi di Aquilee" (edizions Glesie Furlane).
In chescj mês no ai podût tornât a meti i scarpons par cjapâ di gnûf il troi, ma o ai corût ator pal Friûl a fâ cognossi cheste mê esperience e o ai cognossude tante int che e à vude la gjenerositât di regalâmi une orute dal so timp par vignî a scoltâmi. O ai agrât a dutis chês personis che a son vignudis a viodi lis presentazions e che a àn decidût di puartâsi a cjase un tocut di me cun chest librut.
Chi sot us met une cerce, gjavade des primis pagjinis e da pît o podês tornâ a scoltâ la mê prime interviste in assolût pal gno libri: su Radio Francigena, une web radio di Milan che no à vût nancje un dubi tal volê fâ cognossi ai siei scoldadôrs une publicazion in lenghe furlane:
[...] Chest diari al scomence cun cualchi an di ritart rispiet a cuant che o varès vût di partî sul Iter Aquileiense pe prime volte. Al jere il 2011: di in chê volte a vuê nol è plui gno pari, ma al è gno fi. Gian Carlo e Lorenzo si son passâts il testemoni te mê vite, e chest viaç sul Troi di Aquilee al è ancje une maniere par fâ chel tocut di strade insiemi, che il destin no nus à permetût di fâlu prime.
Cun me o puarti un libretut par cjapâ note di impressions, personis, fats e coincidencis che mi capitaran dilunc dai pas che o fasarai a pît in chescj cinc dîs. Par chest si alternaran moments plui didascalics, cjapâts sù intant che o cjamini o cuant che o polsi ma in viaç, e moments plui intims scrits prin di distudâ la lûs tra une tape e chê altre".
Cualchi rie plui sot, la introduzion e continue:
[...] No rivarai fint su la Mont Sante di Lussari, mi fermarai a Madone di Mont: vê cussience dai propris limits al è forsit il prin pas par rivâ a frontâju e lâ plui in là. O ai decidût di vivi cheste esperience, fasint il prin toc di chel pelegrinaç clamât Iter Aquileiense e screât tal 2006, parcè che o volevi lassâti une testemoneance a ti, Lorenzo. Plui che un viaç a pît dulà che o passarai dal mâr di Barbane e Grau, pe plane di Aquilee e Dael, pes primis culinis di Cormons, fin sù a Madone di Mont, al è un viaç dentri di me, di te, de nestre storie.
Forsit o tornarìn insiemit ancje chi, ma o sin za in viaç su chel troi che si clame vite. Chest cjaminâ al è une metafore dal vivi, dulà che ancje se in fonts si è bessôi, si à la fortune di cjatâ par strade ancje tante int che ti vûl ben e che ti compagne. Par chest lis pagjinis che o scrîf a son une maniere par puartâ cun me chês personis che o ai incuintrât e par condividi cun te lis esperiencis che o ai cjapadis sù di lôr. Tu cjatarâs ae fin di ogni zornade ancje une letare: un contribût gjenerôs di un amì che idealmentri al fasarà un tocut di cheste strade cun me, cun nô" [...].
fur_Latn fur_Latn fur_Latn fur_Latn fur_Latn fur_Latn fur_Latn fur_Latn